ดอลล์ดีดตัวรับยอดขายบ้านมือสองสหรัฐพุ่งเกินคาด
ดอลลาร์สหรัฐปรับตัวขึ้นเมื่อเทียบสกุลเงินหลักส่วนใหญ่เมื่อคืนนี้ (22 ก.ค.) หลังจากยอดขายบ้านมือสองของสหรัฐในเดือนมิ.ย.พุ่งขึ้นเกินคาด
23 ก.ค. 2558

สำนักข่าวอินโฟเควสท์รายงานว่า ค่าเงินยูโรอ่อนค่าลงเมื่อเทียบดอลลาร์สหรัฐที่ระดับ 1.0908 ดอลลาร์สหรัฐ จาก 1.0943 ดอลลาร์สหรัฐ ขณะที่เงินปอนด์เพิ่มขึ้นที่ 1.5602 ดอลลาร์สหรัฐ จากระดับ 1.5553 ดอลลาร์สหรัฐ
ค่าเงินดอลลาร์สหรัฐปรับตัวขึ้นเทียบกับสกุลเงินเยนที่ 124.07 เยน จาก 123.94 เยน และเพิ่มขึ้นเมื่อเทียบกับฟรังก์สวิสที่ระดับ 0.9611 ฟรังก์ จาก 0.9580 ฟรังก์ ขณะที่ค่าเงินดอลลาร์ออสเตรเลียปรับลงเมื่อเทียบกับดอลลาร์สหรัฐที่ระดับ 0.7373 ดอลลาร์สหรัฐ จากระดับ 0.7426 ดอลลาร์
ดอลลาร์สหรัฐดีดตัวขึ้นโดยได้รับแรงหนุนจากข้อมูลอาศัยที่สดใส หลังสมาคมนายหน้าอสังหาริมทรัพย์แห่งชาติของสหรัฐ (NAR) เปิดเผยว่า ยอดขายบ้านมือสองในเดือนมิ.ย.พุ่งขึ้น 3.2% สู่ระดับ 5.49 ล้านยูนิต ซึ่งเป็นระดับสูงสุดนับตั้งแต่เดือนก.พ.2550 และบ่งชี้ว่าตลาดที่อยู่อาศัยของสหรัฐยังคงสดใส และเริ่มต้นฤดูร้อนด้วยความแข็งแกร่ง ก่อนหน้านี้ นักวิเคราะห์คาดว่ายอดขายบ้านมือสองในเดือนมิ.ย.จะเพิ่มขึ้น 0.9% สู่ระดับ 5.4 ล้านยูนิต
ข้อมูลตลาดอสังหาริมทรัพย์ที่แข็งแกร่งของสหรัฐได้ช่วยหนุนคาดการณ์เกี่ยวกับการปรับขึ้นอัตราดอกเบี้ยภายในสิ้นปีนี้ ซึ่งเป็นปัจจัยที่ช่วยหนุนดอลลาร์ นอกจากนี้ นักลงทุนยังรอดูตัวเลขยอดขายบ้านใหม่ของสหรัฐในเดือนมิ.ย. ซึ่งมีกำหนดเปิดเผยในวันศุกร์นี้ เวลา 21.00 น.ตามเวลาไทย